
Paziņošanai E-adresē 

Lēmums
par strīdu
Rīgā
2026.gada 17.jūnijā	Nr. 2026/175-psrk
Patērētāju strīdu risināšanas komisija (turpmāk – Komisija) šādā sastāvā:
Komisijas priekšsēdētāja: Sandra Vētra
Komisijas locekļi: A.Vanags kā patērētāju interešu pārstāvis un I.Pelša kā komersantu interešu pārstāve 
izskatīja rakstveida procesā strīdu starp patērētāju un SIA “Eventpro” (turpmāk – sabiedrība) saistībā ar neatmaksāto naudas summu par biļetēm par nenotikušu pasākumu.
No lietas materiāliem izriet, ka patērētāja 2025.gada 20.jūlijā iegādājās ģimenes biļeti uz sabiedrības rīkoto pasākumu “Kids Wonderland” Cēsīs 25,77EUR apmērā, kas bija paredzēts 2025.gada 26.jūlijā, taču 2025.gada 24.jūlijā saņēma e‑pastu par pasākuma atcelšanu, piedāvājot divas alternatīvas — apmeklēt festivālu Lucavsalā 2025.gada 2.augustā vai saņemt ielūgumu uz “Ziemassvētkiem Valmierā”. Patērētāja izvēlējās pasākumu Valmierā un 2025.gada 9.augustā saņēma e‑pastu ar lūgumu precizēt bērnu skaitu, uz ko tajā pašā dienā tika atbildēts, taču pēc tam no Sabiedrības vairs netika saņemta nekāda informācija un līdz 2025.gada 23.decembrim ielūgumi netika izsniegti. Šajā laikā patērētāja vairākkārt rakstīja sabiedrībai, tostarp pieprasot naudas atmaksu divu nedēļu laikā, jo tika iegādātas biļetes citam pasākumam, taču atbildes netika sniegtas. 
Sabiedrība lietā ir sniegusi skaidrojumu, ka pasākumi ir atcelti un biļešu atmaksas process ir uzsākts, tas notiek pakāpeniski biļešu tirdzniecības platformas norēķinu sistēmas dēļ, un kavējumi saistīti ar tehniski‑finansiāliem iemesliem. Vienlaikus sabiedrība uzsver, ka neatsakās no saistību izpildes un turpina darbu pie situācijas risināšanas. 
Komisija norāda, ka Patērētāju tiesību aizsardzības likuma (turpmāk – PTAL) 30.panta sestajā daļā ir noteikts – ja pakalpojuma sniedzējs ir atteicies sniegt pakalpojumu termiņā, par kuru ir bijusi vienošanās ar patērētāju, patērētājs ir tiesīgs nekavējoties vienpusēji atkāpties no līguma.
No lietā esošajiem dokumentiem izriet, ka sabiedrība ir atteikusies sniegt pakalpojumu uz kuru tika iegādātas biļetes, līdz ar to patērētāja ir tiesīga atkāpties no līguma un atgūt par biļetēm samaksāto naudu.
Atbilstoši PTAL 30.panta septītajai daļai, ja patērētājs vienpusēji atkāpjas no līguma saskaņā ar šajā pantā noteikto, pārdevējs vai pakalpojuma sniedzējs bez nepamatotas kavēšanās, bet ne vēlāk kā 14 dienu laikā atmaksā patērētājam visas saskaņā ar līgumu patērētāja samaksātās naudas summas.
Komisija norāda, ka tā kā pasākums nav noticis noteiktajā datumā, patērētāja ir tiesīga uz naudas atmaksu atbilstoši PTAL 30.pantam. Izvērtējot lietas materiālus, Komisija konstatē, ka konkrētajā gadījumā patērētājs nopircis vienu biļeti par 25,77 EUR. Biļetes vērtībā ir ietverta maksa par biļeti 24,00 EUR, biļešu apkalpošanas maksa 1,77 EUR (par starpnieka SIA “Biļešu Paradīze” biļešu tirdzniecības pakalpojumu). Ņemot vērā, ka patērētājas prasība ir atmaksāt biļetes vērtību par nenotikušu koncertu, un to, ka starpnieks SIA “Biļešu Paradīze” ir sniegusi biļešu tirdzniecības pakalpojumu, tad patērētājai atmaksājamā summa ir 24,00 EUR par biļeti, Savukārt maksa par apkalpošanu ir uzskatāma par zaudējumiem. Saskaņā ar PTAL 26.3 panta piektās daļas 9.punktu Komisija neizskata strīdus par zaudējumiem.
Ņemot vērā iepriekš minēto, Komisija, pamatojoties uz PTAL 26.3 panta pirmo daļu, piektās daļas 9.punktu, 26.4 panta pirmo un otro daļu, 26.11 panta pirmo daļu, 26.12 panta pirmo daļu, 30.panta sesto un septīto daļu,
nolēma:
apmierināt patērētājas prasību.
SIA “EVENTPRO” atmaksāt Jūlijai Bitei 24,00 EUR.
Saskaņā ar PTAL 26.12 panta piekto daļu Komisijas lēmumam ir ieteikuma raksturs un tas nav apstrīdams vai pārsūdzams.
Saskaņā ar PTAL 26.12 panta septīto daļu Komisijas lēmums ir labprātīgi izpildāms 30 dienu laikā no tā spēkā stāšanās dienas.
Šis dokuments ir parakstīts ar drošu elektronisko parakstu un satur laika zīmogu.
Komisijas priekšsēdētāja	S.Vētra

2
